

[image: cover]





[image: ]



Se mitä toukka kutsuu lopukseen, muu


maailma kutsuu perhoseksi.


Lao Tzu

Heille, joilla on rohkeutta kokeilla siipiään ja uskallusta


uskoa rakkauteen ja romantiikkaan.






Prologi

Purjevene rantautui sulavasti hiekkasärkälle. Nuori isä hyppäsi paljain jaloin auringon suukottamalle rannalle ja ojensi käsivartensa venettä kohti. Hän veti syliinsä pienen tytön, jonka pitkät ruskeat hiukset hulmusivat takkuisena merituulen mukana. Tytön äiti ojensi piknik-korin miehelleen ja hyppäsi tämän perässä hiekalle, avaten pitkät punaiset hiuksensa niskan takana olevasta nutturasta.


He levittivät viltin hiekalle aivan veden tuntumaan, mutta lähelle rantakalliota, jonka vierellä tuuli ei käynyt niin kovana. Pieni tyttö nappasi lautaselta kourallisen vadelmia ja työnsi ne suuhunsa. Posket täynnä mietoa makeutta, suun ympärys vadelmanpunaisena hän tepasteli kohti veneen toisella puolella olevaa sileää kalliota. Suusta valui pieni punainen vana hänen valkoisen kesämekon rinnukselle, ja isä ja äiti hymyilivät pienelle suttuiselle tyttärelleen.


He kävivät makuulle viltin päälle toisiaan pidellen, antaen auringon lämmön ja kevyen tuulen tuudittaa levolliseen iltapäivään. Tytön paljaat jalkapohjat läpsyivät sileää, lämmintä kalliota vasten, kun hän hypähteli ees taas sen päällä. Hän lauloi ja kertoi tarinoita itselleen, ja välillä isommalla äänellä vanhemmilleen. He vastailivat ja juttelivat tytölle viltin päältä, mutta pian raukea olo ja hiljaisen rannan autuus saivat heidät torkahtamaan.


Tyttö juoksi viltille ja ravisti isän olkapäätä. Hän kurtisti kulmiaan ja taputti äidin otsaa, mutta kumpikaan vanhemmista ei herännyt. Tyttö ei malttanut istua alas, tai varsinkaan käydä päiväunille. Se oli vauvojen puuhaa, hän ajatteli. Niinpä hän nappasi liinan alla olevasta korista pullan ja vaelsi sen reunaa nakerrellen kohti rannan toista päätä. Hän löysi kiilteleviä kiviä ja sinisimpukan kuoria, joita hän keräsi mekon taskuun.


Kauempana tyttö näki keltaisia ja ruskeita rakkoleväviuhkoja, ja hän seurasi niiden muodostamaa polkua rannan toisessa päässä alkavaan kallioon saakka. Siellä hiekka oli karkeampaa, ja sen seassa oli pienen pieniä simpukoita, sekä vihreitä, sinisiä ja huurteisen valkoisia merilasin palasia.


Tyttö vilkaisi takaisin veneelle päin ja näki isän ja äidin makaavan viltillä. He näyttivät ihan pienille täältä katsottuna, tyttö ajatteli. Hän laski pullan vierelleen hiekalle ja pysähtyi tutkimaan merilasin palasia. Ne olivat kuin pienen pieniä, hiukan sormenpäätä suurempia karamelleja.


Tyttö painoi yhden vihreän kieltään vasten, mutta heitti sen pois ja sylkäisi. Se ei maistunutkaan mintulle, vaan kylmälle hiekkapölylle. Hän keräsi kauneimmat merilaseista toiseen taskuun, ja istui alas. Hän nojasi leuallaan polveen ja muodosti hiekalle jääneistä värikkäistä napeista kukan.


Tyttö kääntyi tarttuakseen vierellään odottavaan pullaan, mutta samassa ohi suhahti jokin suuri ja valkoinen, ja pulla oli poissa. Hän kierähti säikähtäen ympäri ja nousi jaloilleen. Hän katsoi isään ja äitiin, jotka lepäsivät edelleen viltillä tietämättä mitä ympärillä tapahtui.


Tytön takaa kuului lokin räikeä kiljaisu. Sen hän tunnisti purjehtijan lapsena hyvin. Tyttö kääntyi lokkiin päin ja katseli, kuinka se nokki hänen pullaansa, ja nieli sitä pala kerrallaan suuri nokka ammollaan. Tyttö polkaisi jalkapohjan hiekkaan ja juoksi lokkia kohti kädet nyrkissä.


Lokki nappasi pullan nokkaansa ja hypähti rannalta alkavan niityn rinteelle. Tyttö juoksi varkaan perässä otsa päättäväisessä kurtussa, katse tiukasti kiinni pullassa. Lokki hyppäsi taas kauemmas, ja jatkoi pullan napostelua. Aina kun tyttö pääsi hiukan lähemmäs, se lehautti siipiään ja laskeutui muutaman metrin ylemmäs rinnettä, kunnes oli aivan rinteen huipulla.


Tyttö huohotti ja kompasteli rinteen ylös. Maisema, joka sen yläpäästä löytyi sai hänet jähmettymään paikoilleen. Hän tuijotti edessään avautuvaa niittyä ruskeat silmät suurina, suu hieman avoimena.


Tytön edessä oli kukkameri, joka tuntui jatkuvan ja jatkuvan niin kauas, kuin hän näki. Hän kääntyi katsomaan takanaan avautuvaa kimaltelevaa merta, joka sekin jatkui ja jatkui vastakkaiseen suuntaan niin kauas, että muuttui taivaaksi. Sen kohdan erotti juuri ja juuri, jos osasi katsoa oikein, niin kuin isä oli opettanut. Tyttö kääntyi taas kukkamerta kohti, mutta ei nähnyt enää lokkia. Se oli lentänyt pois saaliinsa kanssa, kiusattuaan tyttöä tarpeekseen.


Tyttö tarttui tuulessa taipuilevaan ruiskaunokkiin, ja repäisi kukan irti varrestaan. Hän sujautti sen mekon taskuun, astui syvemmälle niityn uumeniin ja kuljeskeli sinne tänne erivärisiä kukkia keräillen. Osa niistä ulottui tytön rinnan korkeudelle, osa kohosi jopa ylemmäs.


Tyttö hyräili ja hymyili kulkiessaan kukkametsässä. Hän istui alas ja ajatteli, että täältä eivät ainakaan typerät lokit häntä löytäisi. Tyttö otti keräämänsä aarteet taskustaan ja levitti ne kukkien alla piilottelevan kiven päälle. Hän laski ne ääneen. Viisi pientä sinisimpukan kuorta, kymmenen kiiltävää kiveä ja kolme lisää, mutta hän ei ollut vielä ihan varma kuinka monta se teki. Merilasia oli kuusi. Kukkia neljä.


Tyttö nuolaisi kuivia huuliaan ja kävi makuulle aarteiden viereen. Kukat taipuivat mukavaksi pediksi hänen alleen ja tyttö nojasi poskeaan maassa lepäävään kämmeneen. Tuulen suhinaa lukuunottamatta niityllä oli aivan hiljaista. Hän katseli aarteitaan ja joka puolella ympärillään kohoavia kukanvarsia, niissä kiinni roikkuvia vihreitä ja ruskeita pitkuloita, ja pieniä vihreitä otuksia, jotka mönkivät siellä täällä lehtiä nakerrellen.


Tyttö kääntyi selälleen ja huomasi yläpuolellaan lepattelevan pienen siivekkään, joka räpisteli kauniisti sinne tänne. Se istui punaisen kukan terälehdelle ja levitti siipensä auki. Tyttö ojensi sormeaan sitä kohti, mutta siivekäs lehahti lentoon ennen kuin hän ehti koskettaa sitä.


“Ei perhosen siipiin saa koskea”, kuului pojan ääni jostain tytön yläpuolelta.


Tyttö nousi istumaan ja katsoi ympärilleen, mutta ei nähnyt ketään. Hän kurtisti kulmiaan ja mutisi itsekseen. Hän oli löytänyt piilopaikan. Se kuului hänelle, mutta joku ovela oli paljastanut sen.


“Ne kuolee, jos niiden siipiin koskee”, ääni kuului uudelleen.


Tyttö nousi seisomaan, kääntyi katsomaan merelle päin ja näki edessään seisovan pojan. Tällä oli kirkkaansiniset silmät ja kullanruskeat villit kiharat, jotka sojottivat sinne tänne niskasta ja korvien takaa. Pojan punaiset uimashortsit roikkuivat laihan lantion alla. Tyttö tuijotti tämän jäänsinisiin silmiin, jotka sädehtivät kilpaa auringon kanssa. Hän laittoi kädet puuskaan ja kohotti leukaansa.


“Mistä sinä sen tiedät?"


“Tiedän vaan", poika sanoi ja tarttui vierellään huojuvaan kukkaan.


“Sä olet koskenut perhosen siipeen ja tappanut yhden, etkö olekin?"


“Enkä ole. En ikinä!"


Tyttö tuijotti pojan silmiä, jotka sulivat merensinisiksi vilpittömän vastauksen myötä.


“Mä olen lukenut siitä", poika sanoi.


“Osaatko sä lukea?"


“Osaan. Mä olen jo seitsemän ja olen lukenut monta kirjaa. Runoja ja varsinkin luontokirjoja. Entä sinä?"


“Mä olen viisi", tyttö sanoi, laski kädet sivuilleen ja istui alas. Hän alkoi keräämään aarteitaan kiven päältä taskuihin siltä varalta, että poika huomaisi ne, ja pahimmassa tapauksessa veisi ne kuin lokki.


“Mitä sulla on siellä?" poika kysyi ja astui lähemmäs.


“Ei mitään", tyttö sanoi, kaapi merilasit kämmenensä pohjalle ja nousi ylös.


Yksi ruiskukista oli jäänyt taskun reunalle ja pyörähti alas valkoista kangasta pitkin. Poika astui eteenpäin ja kumartui poimimaan pudonneen kukinnon. Hän piti sitä kämmenellään ja ojensi sen takaisin tytölle.


Tyttö laittoi kädet selän taakse ja katsoi pojan kättä.


“No haluatko sinä tämän takaisin vai et?”


Tyttö mietti hetken. Hän katseli pojan pisamaisia poskia ja suoraa nenää. Tämän otsa oli ruskettunut ja siinä oli yksi pieni luomi. Pojan kirkkaat, siniset silmät olivat terävät, mutta ne eivät olleet ilkeät, tyttö näki nyt. Ne tuntuivat ihan turvallisille.


“Arvaa kumpi?” hän kysyi.


Poika katseli tyttöä hetken hämillään, kunnes huomasi selän taakse piiloutuneet kädet. Hän osoitti kättä, johon tyttö oli piilottanut merilasin palaset. Tyttö virnisti ja avasi kämmenen eteensä. “Saat ottaa yhden. Mutta vaan yhden!” hän lisäsi.


Poika tutki katseellaan tytön kämmenellä lepääviä littanaisia, meren hiomia lasinpalasia ja osoitti niistä suurinta, vihreää suorakulmiota. Tyttö puri huultaan, mutta ojensi sitten kättään edemmäs. Poika nappasi merilasin tytön kämmeneltä ja piteli sitä sormiensa välissä. “Tämä on hieno.”


“Niitä on tuolla alhaalla vaikka kuinka monta”, tyttö sanoi.


Poika pujotti ruiskukan tytön takkuisiin kiharoihin ja virnisti. Tyttö painoi kämmenen kukan päälle ja päästi pienen, helähtävän kikatuksen suustaan. Hän ehdotti, että poika keräisi hänen kanssaan lisää kukkia niityltä. Poika tarttui hänen käteensä ja puristi sitä kevyesti, mutta päästi nopeasti irti, kun rinteeltä kuului huuto. “Keiju! Keiju! Missä sinä olet?"


Poika kääntyi takaisin tyttöön päin, joka hengitti kuuluvasti sisään ja kipaisi kovaan juoksuun kohti isänsä ääntä. Keiju oli unohtanut, että isä ja äiti nukkuivat rannalla! Hän juoksi minkä jaloistaan pääsi alas rinnettä, ja löysi isän toisen purjeveneen luota, joka oli rantautunut merilasien päälle. Keiju tuijotti venettä kulmat kurtussa ja tarttui isänsä ojentamaan käteen.


“Siinähän sinä olet. Me ehdittiin jo huolestua", isä sanoi. “Olet näköjään löytänyt Villiniityltä aarteen!" hän kosketti Keijun hiuksissa olevaa ruiskukkaa.


“Meidän poika taisi livahtaa samaan suuntaan", veneen vierellä seisova nainen sanoi.


“Aina ne ehtii ennen kuin huomaakaan", veneen takaa ilmestynyt mies naurahti ja kääntyi piknik-korin kanssa kohti niittyä, nainen kainalossaan.


Rannan toisessa päässä isä nosti Keijun veneen kannelle ja kiipesi itse perässä. “Mitä pidit tästä paikasta Keiju? Olisikohan täällä mukava asua?” isä kysyi.


Keiju asetti sormen suunsa eteen ja suhahti. “Tämä on aarresaari, ja tuolla ylhäällä on salainen niitty, jossa asuu sinisilmäinen poika ja paljon kukkia ja perhosia, jotka kuolee jos niiden siipiä koskettaa”, hän supatti.


“Ihanko totta? Tämä taitaa olla aika erikoinen saari”, isä sanoi ja rutisti tytön rintaansa vasten. “Koskitko sinä perhosen siipeen?” isä kysyi.


“En. Se sinisilmäinen poika sanoi, ettei saa.”









Luku 1

Keiju ei halunnut rakastua enää koskaan. Hän seisoi myrskyisessä rantavedessä ja uhmasi kohti käyviä aaltoja, jotka huojuttivat hänen tasapainoaan. Ne nousivat ja laskeutuivat kuin vaanivat päät veden alta, hiipien rantaa kohti nopeasti ja sulavasti, iskien täydellä voimalla Keijun sääriin ja polvitaipeisiin. Hän upotti jalkansa syvemmälle hiekkaan, nosti hameen helmaa käsillään ja piteli itseään pystyssä.


Aurinko oli nousemassa taivaanrantaa pitkin pilvien taakse, valmiina valaisemaan Perhosluodon yllä riehuvaa myrskyä. Keiju katseli, kuinka soutuveneet roikkuivat merenlahteen ankkuroitujen purjeveneiden perässä kuin haluttomat koirat hihnoissaan. Ne riuhtoivat aaltojen mukana itseään irti, mutta solmut pitivät, ja vangitut veneet pysyivät tiukasti kiinni isännissään. Hän kuunteli niiden valitusta, ja myrskytuulen ulvontaa korvissaan. Se nauroi Keijun läpimärille hiuksille ja surkeana roikkuvalle villapaidalle. Se tarttui hänen vettä valuvaan hameenhelmaan ja mäiski sitä reisiä vasten.


Tuuli yritti nostattaa hameen ilmaan kuin purjeen, jolla viedä mukanaan koko nuori nainen, joka ajatuksiinsa uppoutuneena nautti hetkestä; veden, tuulen ja hiekan kosketuksesta iholla; suolaisesta ilmasta, joka tuntui puhaltavan jokaisen huokosen läpi. Tuuli luuli saaneensa aikaan epätoivoa Keijussa, mutta se luki hänen olemustaan väärin. Epätoivon herättäminen purjehtijan tyttäressä vaati paljon enemmän, kuin rannalla riehuvan rajuilman.


Keiju oli selvinnyt myrskystä, joka lannisti hänen lämpöön ja kauneuteen kallistuvan mielensä, ja yritti tuhota hänen toiveikkaan tarinansa. Hän oli joutunut kestämään kivuliaan eron ensirakkaudestaan Jonatanista, mutta sen ansiosta hän seisoi nyt entistä vahvemmin jaloillaan ja tiesi, että elämä jatkui senkin jälkeen, kun luuli hukkuneensa meren syvyyksiin. Rakkauteen hän ei kuitenkaan enää kompastuisi, eikä antautuisi tunteelle, joka vei mennessään ja sai heittämään kompassin yli laidan. Sen hän päätti. “En aio rakastua enää koskaan”, hän huusi tuuleen.


Keiju löysi voimaa näkymästä, jonka tuuli sai aikaan. Hän nautti kilpaa kiitävistä pilvistä ja nyt jo kauemmas ulapalle ulottuvasta sadevanasta, joka soljui veden pintaa pitkin. Hän haltioitui aallon harjoista, jotka kiisivät rantaan ja heittäytyivät uupuneena hiekkaan heti maaliin päästyään. Meri ja sen ranta olivat Keijulle koti, eikä sen raa'at puolet pelottaneet häntä. Runo siveli jo sormien päitä ja pyysi Keijua tarttumaan kynään, joka odotti olkalaukussa päiväkirjan rinnalla.


Tämäkin on alku,


vaikka olenkin


puolivälissä,


vaikka aika ei


olekaan uusi,


olen uuden edessä.


Tämäkin on alku,


Syksy-


Askel sitä loppua


kohti, joka


väistämättä vie


kohti jotain uutta-


Uusi alku. Uusi minä. Se tarkoittaa sitä, että jos olen tähän mennessä elämässäni kulkenut eteenpäin aina vaan sydäntäni seuraten, ja nimenomaan sydäntä - en järkeä tai logiikkaa - ja lopputulos on tämä, on korkea aika tehdä toisin. On aika kuunnella pelkkää järkeä ja suojella itseään turhilta sydänsuruilta. Siksi, en rakastu enää koskaan, tai usko jokaiseen ihastukseen kuin mikäkin hölmö.


Keiju otti kuvan runosta ja julkaisi sen Instagramiin. Hänen muutamat seuraajansa, jotka koostuivat ystävistä, perheestä ja koulukavereista klikkailivat tykkäyksiä runoon. Keiju hymyili. Ehkäpä jonain päivänä seuraajia olisi enemmän kuin vain kourallinen, ja hän saisi jakaa kauniita sanojaan kaikkialle. Ehkä jopa Pariisista käsin. Hän veti sukkahousut ja nilkkurit märälle iholle tarttuneiden hiekanjyvästen päälle ja nousi ylös katselemaan vastarannalle, joka näkyi hämyisänä sumun ja sadepilvien seasta.


Hän otti kuvan myrskyisestä maisemasta ja julkaisi sen tililleen. Keiju mietti, olikohan vastarannalla Perhoslaakson kaupungissa kultaisen valon peittävän sadepilven alla joku toinen, joka rakasti aamuja, merta ja myrskyjä niin paljon, että lähtisi aikaisin rantaan vaikka kaatosateella. Hän naurahti ajatukselleen ja kutsui kauempana rantaa tutkivan dalmatialaisen luokseen. Hän keräsi laukkunsa ja takkinsa, ja suuntasi Naperon kanssa Rantapolun varrella odottavaa polkupyörää kohti.

Vastarannalla, Perhoslaakson pursikerholla nuori mies sitoi veneensä tottuneesti laituriin. Hän ajoi köyttä telakan ympärille nopein kiepautuksin ja pitävä solmu oli valmis tuossa tuokiossa. Hän oli onnistunut välttämään myrskyn, joka oli saapunut saaren yli nopeammin kuin hän oli ennakoinut. Hän tarttui laiturin päässä odottaviin maihareihinsa ja kantoi ne kädessään parkkipaikalla olevalle autolle. Vielä hetken tarkeni paljain jaloin, vaikka hän olisi mieluusti jättänyt kengät kokonaan pois ympäri vuoden.


Mies avasi vanhan urheiluauton oven, istui kuljettajan paikalle ja pujotti kosteat jalkansa kenkien sisään. Ne olivat sateesta märät sisältä ja ulkoa, mutta se ei häirinnyt häntä. Vesi oli koti, ja tuntui hyvälle jalkapohjien alla. Hän siirsi viereisellä penkillä makaavan hiirenkorville luetun kirjan hanskalokeroon, ja ripusti märän takin roikkumaan selkänojalle.


Mies käynnisti auton, jonka moottorin jyrinä sekoittui sateen ropinaan auton katolla. Hänen katseensa osui vastarannalle Perhosluotoon, jossa aurinko rikkoi jo pilven, ja maalasi sen rannikkoa kultaiseksi. Sinne hän ei ollut purjehtinut moneen vuoteen. Ei sen jälkeen, kun asiat isän ja äidin kanssa olivat menneet hankaliksi. Hän hieroi kullanruskeaa parransänkeään ja päätti, että tekisi vielä retken saareen ennen jäiden tuloa. Hän voisi luoda uusia muistoja nyt, kun oli aikuinen.


Miehen mielessä välähti kuva ruskeatukkaisesta pienestä tytöstä ja hän mietti, asuikohan tämä vielä saarella -tai oliko koskaan asunutkaan? Hän pyöritti päätään ja huokaisi. Oliko hän todella niin epätoivoinen kaiken kokemansa jälkeen, että haaveili hatarasta lapsuuden muistostaan? Ehkä se oli epätoivoa, tai jotain muuta, mutta hän halusi löytää tuon tytön. Hän halusi tietää, miltä tyttö mahtoi näyttää nyt. “Jos mulla on yhtään toiveita jäljellä, mä toivon, että se tyttö tulee jossain vielä vastaan", hän sanoi, asetti käsivarren viereisen penkin taakse, ja peruutti pois parkkipaikalta.









Luku 2

Oranssit lehdet leijailivat keittiön ikkunan edessä kuin perhoset keväisenä aamuna. Ne tanssahtelivat tuulessa ylös ja alas, osuivat ikkunaruutuun ja laskeutuivat ikkunan alla olevaan kukkapenkkiin. Keiju nautiskeli aamiaista ja katseli, kun myrskyn jälkeinen pehmeä auringonvalo keinahteli keittiön seinää vasten. Pian ikkunaruutujen edessä leijailisi lumihiutaleita, hän ajatteli, ja kauempana näkyvä meri olisi jään peitossa.


“Hei isä, mä lisään mun joulutoivelistalle uuden vilttihupparin”, Keiju sanoi, kun isä istui pöydän ääreen. “Sellaisen vaaleanpunaisen corgi-kuvioisen.”


“Minäpä katson samalla, olisiko siellä minulle ja äidillekin sopivat. Taidan tilata ihan kaikille yhden!”


“Entä se Salokannel kaulakoru, joka me löydettiin äidille?" Keiju kysyi ja muisteli iltaa, jonka he olivat viettäneet Salokanteleen verkkokauppaa selaten, yrittäen päättää, mikä kauniista riipuksista sopisi äidille parhaiten. “Se on jo paketissa. Tämä on toinen lahja", isä kuiskasi ja nosti etusormen huuliensa eteen Kaarinan saapuessa keittiöön. Keiju nyökkäsi ja kääntyi takaisin aamiaisen äärelle.


“Miten sinä olet noin märkä?" äiti kysyi ja tarttui laatikon vetimessä roikkuvaan astiapyyhkeeseen.


“Mä unohdin ottaa sadetakin mukaan aamulenkille", Keiju sanoi ja kokeili sormilla hiuksiaan.


Äiti käveli Keijun taakse ja paineli tämän lyhyitä kiharoita kuivaksi. “Kuinka sinä voit Keiju?" hän kysyi.


“Hyvin. Mä päätin, että keskityn tämän kouluvuoden täysin kirjoittamiseen ja hyviin arvosanoihin, enkä katso yhdenkään pojan suuntaan. Ja pysyn kaukana kaikesta, millä on mitään tekemistä Perhosluodon Ritareiden kanssa."


“Siitä voi ainakin aloittaa", äiti sanoi.


Keiju kiipesi omaan huoneeseensa rantahuvilan kolmanteen kerrokseen. Koko kerros oli Keijun omaa tilaa, ja hän nautti sen tuomasta yksityisyydestä ja rauhasta. Porrastasanteelta johti yksi ovi Keijun kylpyhuoneeseen, toinen makuualkoviin ja oleskelutilaan. Pyöreän huoneen ympäri kiersi ikkunat, joista näki maisemat jokaiseen ilmansuuntaan. Keiju oli asettanut kirjoituspöytänsä merelle päin katsovien ikkunoiden alle ja hän pysähtyi sen eteen.


Myrskypilvet olivat siirtyneet kauemmas avomeren puolelle, ja salamat välähtelivät koko pituudeltaan harmaan taivaan lävitse. Keiju sulki silmänsä, laski kolmeenkymmeneen ja kuuli vaimean jyrinän kantautuvan vedenpintaa pitkin huoneeseensa. Hän käveli peilin eteen ja katseli itseään. Hän pudisti päätään ja avasi meikkilaatikon. Hän loi luomivärillä ja rajauskynällä silmiinsä utuisen katseen, ja levitti huulilleen tummaa huulipunaa peittääkseen merkit herkkyydestä tai viattomuudesta. Jos kasvot olivat kovat, ei hänestä voinut huokua pehmeyttä kenenkään suuntaan, hän ajatteli. Hän puki päälleen villapuseron, minihameen ja paksut sukkahousut, sujautti huulipunan hameen taskuun ja tarttui olkalaukkuunsa.

Vanhat, tunnelmalliset maalaukset ja inspiroivat lainaukset eri kirjailijoilta olivat kadonneet Perhosluodon lukion äidinkielen luokan seinältä syksyn aikana. Niiden tilalle oli tullut mustavalkoisia tulosteita pilkkusäännöistä ja sijamuodoista. Uusi nuori opettaja, Unikko Tulenheimo istui luokan edessä pöytänsä äärellä, hiukset nutturalla niskan takana ja huulet tiukasti kiinni toisissaan.


Opettajan liikkeet luokassa rajoittuivat työpöydän ympärille ja sen alla olevan korokkeen rajalle, eikä hän koskaan tullut lähelle oppilaita. Hän kirjoitti säntillisellä käsialalla valkotaululle ohjeita samalla, kun puhui ne ääneen taulua kohti. Kun oppilaat tekivät tehtäviä, hän istui tuolillaan ja piti katseensa tiukasti heidän alas painetuissa päissään. Välillä hän otti pöydän reunalle asetetusta käsilaukustaan liinan, ja puhdisti sillä silmälasejaan.


Kun Tomas oli syksyn ensimmäisellä tunnilla tuonut hyvää tuultaan mukanaan luokkaan ja vitsaillut omalla kustannuksellaan, oli opettaja lähettänyt hänet rehtorin puheille. Sen jälkeen, jos opettaja ei puhunut, vallitsi luokassa aina täysi hiljaisuus.


Keiju katseli ikkunan läpi omenatarhalle ja mietti, miten erilaisia äidinkielen tunnit olivat olleet ennen. Vanha herttainen Helvi Häivähdys, jolta hän oli saanut paljon kannustavaa palautetta runoistaan, oli jäänyt eläkkeelle. Keiju ei ollut ainoa, joka kaipasi lämpöä, hymyä ja huolettomuutta, jotka vanha opettaja oli kokemuksellaan osannut valjastaa vahvan johtamisen rinnalle.


Keiju mietti, miltä uuden opettajan hymy mahtoi näyttää, mutta sen saattoi vain kuvitella aina vakavina pysyttelevien kasvojen päälle. Hän käänsi katseensa takaisin opettajaan ja keskittyi kuuntelemaan.


“Kirjoituskisan tarkoitus on haastaa teidät yrittämään kovemmin ja löytämään uusia ulottuvuuksia kirjoittamiseen”, opettaja sanoi ja risti kätensä pöydälle. “Teistä kukaan ei ansaitse paikkaa tässä kisassa minkään vanhan meriitin perusteella, vaan kaikkien pitää tehdä koko syksyn ajan kovasti työtä, näyttää parastaan ja noudattaa ohjeita tarkkaavaisesti.”


Opettaja syynäsi katseellaan luokan läpi ja nousi ylös. Hän kääntyi tauluun päin ja kirjoitti samalla kun selitti:


“Palautatte minulle kolme kirjoitusharjoitusta, kunnes tulemme joulukuun alkuun, ja kirjoitatte novellin kirjoituskilpailuun. Joulukuun lopussa, ennen loman alkua, valitsen yhden niistä lähetettäväksi eteenpäin kisaan. Otan kaikki nämä neljä tekstiä huomioon valinnassa. Painotan erityisesti tehtävänannon seuraamista, mutta myös syksyn aikana tapahtuvaa kehitystä kirjoittajana."


Opettaja kääntyi ympäri ja skannasi luokan katseellaan. “Ensimmäinen tehtävä löytyy Teams kansiosta. Suosittelen, että käyt työhön heti tällä viikolla. Määräaika tekstille on kahden viikon päästä."


Kello soi, mutta kukaan oppilaista ei noussut paikaltaan, tai edes hamunnut kädellään reppuaan. “Ennen kuin lopetamme", Unikko Tulenheimo sanoi, “pyydän kaikkia koulun lehden päätoimittajan tehtävästä kiinnostuneita jäämään paikalleen, niin voimme keskustella mahdollisuudesta toimia tässä roolissa lukuvuoden ajan. Muussa tapauksessa, oppitunti on päättynyt."


Koko luokka Sandraa lukuunottamatta nousi ylös ja poistui käytävälle sanomatta sanaakaan.

“Tuo uusi äikän ope on kyllä melko hapannaama. Se ei koskaan edes hymyile!" Lotta sanoi ja letitti pitkät vaaleat hiuksensa niskan taa, kun Keiju istui ystävineen luokan ulkopuolella olevalle sohvalle.


“Ei edes Tomakselle! Ja yleensä kaikki opettajat ottaa tämän suloisen naaman heti lemmikikseen." Lotta kääntyi Tomakseen päin, painoi kämmenet tämän poskien ympärille ja suukotti suulle. Tomas kohautti olkiaan ja hymyili.


“Ei kaikkia voi miellyttää", hän sanoi.


Maiju luki kirjoituskisan tehtävänantoa puhelimellaan ja näytti ruutua Keijulle. “Sä olet varmaan niin innoissaan tästä kilpailusta Keiju!"


“Kirjoitusretriitti kesällä Pariisissa olisi kyllä unelmien täyttymys", Keiju sanoi ja virnisti. “En voi uskoa, että Helvi järjesti meidän koulun mukaan tähän juuri ennen kuin jäi eläkkeelle."


“Se taisi olla sen viimeinen kiva tehtävä sulle Keiju", Lotta sanoi ja hymyili.


“Ehkä mulla on silti vielä hyvä mahdollisuus saada se paikka", Keiju sanoi, “vaikka Helvi ei enää päätäkään asiasta ja uusi opettaja sanoi, ettei kukaan ansaitse paikkaa minkään aikaisemman meriitin perusteella."


“Mutta sä olet taitava, ja ainoa joka jo valmiiksi haaveilee siitä palkinnosta. Koko juttuhan on kuin tehty sulle! Helvi on selvästi ajatellut sua silloin kun se ilmoitti jonkun kisaan. Se ei vaan arvannut, että uusi ope ei ole samaa mieltä asiasta ja pakottaa meidät kaikki yrittämään!"


“Ainakin joku meistä saa mahdollisuuden päästä Pariisiin, jos se jostain syystä en olekaan minä", Keiju sanoi, kohautti olkiaan ja ojensi puhelimen takaisin Maijulle.


Näytöllä näkyi viesti Saastalta, joka pyysi Maijua koripallohallille. Perhosluodon Ritareiden harjoitukset olivat päättyneet, ja Saasta halusi viettää aikaa tyttöystävänsä kanssa. Maiju sipaisi kauniisti muotoiltuja corn crow lettejään ja nousi ylös.


“Lähdetkö sä samaa matkaa Keiju?" Maiju kysyi.


“Mä menen eri kautta. Parempi etten törmää Jonataniin, ettei se joudu hankaluuksiin valmentajien kanssa."

Kotimatkalla Keiju pysähtyi keskustan satamalaiturille ja istui sateen peittelemälle penkille. Hän kuunteli, kuinka vesi nuoli kivisen laiturin reunoja alapuolellaan. Tuuli oli jo rauhoittunut, ja meri keinutteli laiturin ympärillä olevia veneitä rauhalliseen tahtiin. Keiju sulki silmänsä ja hengitti syvään lempeää, suolaista ilmaa. Hän otti päiväkirjansa esiin ja nosti jalat edessään olevaa kaidetta vasten.


Näkymä tästä laiturilta on juuri nyt ihan erilainen, kuin yleensä syksyllä. Aurinko maalaa edessäni näkyvät harmaat pilvet kauniin kellertäviksi ja niiden yläpuolella avautuva sininen taivas on kirkas ja kuulas. Se vaalenee vastarantaa kohti, kunnes tulee selvästi Perhoslaakson rannikolle. Sieltä nousee upea, kaareva, keltainen valo. Ymmärrän hyvin, miksi auringonnousua kutsutaan kuin aarrearkun avaamiseksi. Vai kutsutaanko?


Joka tapauksessa se antaa nyt vaikutelman, että joku on avannut kultaa, loistavan kirkasta kultaa täynnä olevan aarrearkun, ja sen sisällä piilotellut valo on päässyt valloilleen ja valaisee koko Perhoslaakson kaupungin tuolla vastarannalla.


Jonatanin uusin maalaus on laitettu koulun käytävälle. Siinä on suuri kynttilänliekki. Vähän niin kuin se kuva kynttilästä, jonka postasin meidän muistoksi silloin, kun me erottiin. Se on kaunis. Jonatan on kaunis, eikä enää niin kalpea, kun eilen näin sen Sandran live-videolla nauramassa joukkuekavereidensa kanssa... Mutta nyt mä unohdan Jonatanin.


Minulla on mahdollisuus päästä Pariisiin. Tämä on mun tilaisuus. Ajatus siitä, että pääsisin ensi kesänä ihan oikeaan kirjoitusretriittiin, asumaan kauniissa kivitalossa Montmartressa toisten nuorten kirjoittajien kanssa on niin houkutteleva, etten voi tänä vuonna keskittyä mihinkään muuhun. Minun on laitettava kaikki peliin, jotta pääsen sinne!


Sä tiedät varmaan tämän jo, mutta Pariisi on mun suurin unelma. Siellä asuminen ja eläminen kirjoittajana. Se unelma heräsi varmaan jo kuusivuotiaana, kun mä kävin siellä ensimmäisen kerran äidin kanssa ja näin sen nuoren baskeripäisen naisen kahvilan ulkopuolella kynän ja vihkon kanssa, uppoutuneena kirjoittamiseen. Äiti kysyi siltä (me istuttiin viereisessä pöydässä), että mitä hän tekee. Nainen kertoi, että oli runoilija. Hän sai elätettyä itsensä kirjoittamalla runoja lehtiin ja julkaisemalla kirjoja. Siitä se kaikki lähti.


Mä halusin olla hän. Mä halusin asua Pariisissa pienessä ullakkoasunnossa ja istua kahvilassa kirjoittamassa ja katsella ihmisiä ja pohtia elämää, juoda kahvia ja syödä croissantteja (muistan, että kaikkiin päiväunelmiin liittyi aina croissant lautasella edessäni!) Eikä se ollut vain hölmö lapsuuden unelma, vaan jotain, mikä on tapahtumassa ihan oikeasti.









Luku 3

Keiju kuljeskeli olohuoneessa ja sytytteli kynttilöitä. Hän vaihtoi uudet tuikut vanhojen paikalle, ja siirsi tuoksukynttilän ikkunalaudalta kahvipöydälle. Hän istui suuren kulmasohvan nurkkaan ja katseli lämpimiä, keltaisia valoja, jotka välkehtivät siellä täällä valaisten hämärtyvää huonetta. Hän avasi äidinkielen kansion läppärillään ja tutki ensimmäistä kirjoitustehtävää.


Siinä pyydettiin tutkimaan perspektiiviä. Tehtävänä oli kirjoittaa omasta kokemuksesta tai konfliktista, mutta jonkun toisen näkökulmasta. Keiju huokaisi ja laski tietokoneen kahvipöydälle. Hän tiesi kyllä, mistä kokemuksesta halusi kirjoittaa, mutta ei ollut varma oliko se järkevää. Vaikka hän olikin käsitellyt jo eron leikkaamalla hiukset lyhyeksi, muuttamalla tyyliään ja päättämällä olla vastedes realisti rakkauden suhteen, Jonatanin jättämä aukko painoi mieltä edelleen. Ehkä hän voisi kirjoittaa erosta Jonatanin näkökulmasta?


Keiju aloitti tekstin ja pyyhki kaiken kirjoittamansa pois kolme kertaa. Hän osasi kyllä kuvitella mille Jonatanista tuntui. Hän tiesi, mitä tämä ajatteli asioista. Mutta silti, miten hän koskaan pystyisi vakuuttavasti kertomaan alkusyksyn epäreiluista tapahtumista toisen suulla?


Ei Keiju kuitenkaan lopulta tiennyt, mikä oli Jonatanin totuus ja näkemys tilanteesta, mutta hän saattoi yrittää. Niinpä hän antoi koko tarinan vyöryä ulos niin hyvin kuin osasi, kuvitellen Jonatanin jokaiseen kohtaukseen.

Unikko Tulenheimo seisoi työpöytänsä vierellä ja kutsui oppilaat yksi kerrallaan hakemaan arvosanat ensimmäiseen kirjoitustehtävään. Keiju kuuli nimensä ja käveli hiljaisuuden vallitessa hakemaan omansa. Hän istui alas paikalleen ja kurkisti pienelle lapulle punaisella piirrettyä arvosanaa: 7-.


Keiju nielaisi ja katsoi opettajan merkintää uudelleen. Ei hän ollut voinut nähdä oikein. Hän oli aina saanut äidinkielestä kiitettäviä, ja tyydyttävä tuntui epätodelliselta. Kun kello soi ja opettaja päätti tunnin, Keiju jäi paikalleen ja odotti luokan tyhjenevän. Hän nousi ylös, kurtisti kulmansa ja kiisi opettajanpöydän eteen.


“Anteeksi, mutta voisinko mä vähän kysyä tästä arvosanasta?"


Opettaja nosti katseensa Keijuun ja nyökkäsi.


“Mä ajattelin, että onkohan tässä virhe?"


“Ei ole. Arvosana on tarkkaan mietitty, ja lopullinen", opettaja sanoi.


“Mutta mikä tästä teki tyydyttävän, eikä hyvän tai kiitettävän?"


“Kiitettävään on kyllä matkaa. Sinun on seurattava ohjeita tarkemmin. Tässä et noudattanut tehtävänantoa ollenkaan."


“Miten niin?" Keiju kysyi ja puristi kädet nyrkkiin.


“Tarkoitus oli kirjoittaa toisen näkökulmasta. Sinä puhuit tekstissä erosta ja huomasin, että yritit mennä poikaystävän kenkiin, mutta päädyit puhumaan tämän suulla siitä, miten sinä et enää koskaan halua heittäytyä rakkauteen. Ensi kerralla pidä ohjeet mielessäsi ja tarkastele tekstiäsi sitä vasten”, opettaja sanoi, otti pöytälaatikosta nipun vihkoja ja asetti ne pöydälle.


“Lukijana minulla jäi tunne, että todellisuudessa tuo poikaystävä, joka on tässä tilanteessa uhri monessa mielessä, ei vain rakkaudessa, voisi alkaa uskoa romantiikkaan ja tulla yhä kiivaammaksi sen suhteen näissä olosuhteissa. Hän saattaisi jopa päätyä tekemään jonkin suuren romanttisen eleen”, hän jatkoi.


Keiju ei tiennyt, mitä sanoa. Hän nielaisi, ja vaihtoi painoa toiselle jalalle.


“Toivon kuitenkin, että sinä et oikeasti ajattele, että romantikon luonne tarkoittaa heikkoutta. Kyllä ihminen, joka on rakastunut voi myös olla realisti. Ei rakkaus tai romanssi aina tarkoita sitä, että joku vetää maton jalkojen alta koska automaattisesti katsoo maailmaa ruusunpunaisten lasien läpi. Kyllä elämässä uskaltaa rakastua, vaikka se saattaakin satuttaa. Se riskinotto tekee kaikesta sen arvoista. Vain vahvat uskaltavat rakastaa”, opettaja sanoi ja iski silmää. “Eikä vahvuus vaadi maskeja, vaan omien haasteiden kohtaamista omana itsenään”, hän jatkoi, kun Keiju tuijotti häntä utuisen meikin takaa ja mietti, mitä vastaisi.


“Kerroitko muuten fiktiivisestä poikaystävästä, vai oikeasta henkilöstä?" opettaja kysyi, kun Keiju kääntyi lähteäkseen.


"Oikeasta", Keiju vastasi.


“Nyt hahmo jäi pinnallisen epäuskottavaksi liialla ritarillistamisella. Ensi kerralla, kirjoita ohjeen mukaan, ja raaemmin... Keiju", opettaja sanoi ja tarkisti nimen pöydällä olevasta istumajärjestyksestä. “Älä silottele todellisuutta."


“Oliko tekstissä mitään hyvää?" Keiju kysyi.


“Sinulla on lahjakkuutta, mutta et osaa käyttää sitä vielä", opettaja sanoi. Hänen suupielensä kaartui hymyyn, mutta Keiju ei ehtinyt panna sitä merkille, ennen kuin kääntyi kannoillaan ja poistui luokasta.

Keiju istui lempikahvilansa ikkunapöydässä ja siemaili chai lattea. Hän katseli, kuinka turvaliiveihin pukeutunut tiimi keräsi pois Keskuskadun vartta koristavat kurpitsat, heinäpaalit ja kummitushahmot. Niiden tilalle he toivat valtavia punaisia rusetteja, pajukoreissa istuvia kuusentaimia ja lyhtyjä, joiden sisään mahtui rykelmittäin kynttilöitä.


Pehmeä, kanelinen tee maistui kitkerälle Keijun suussa. Tyydyttävän arvosanan saaminen suututti häntä. Se oli saanut hänet hämilleen ja tuntui samalle, kuin olisi lapsena joutunut tuntemattoman sukulaisen hoiviin. Sukulainen oli tuttu toisten puheista, mutta toi rintaan onton tunteen, joka levisi pikkuhiljaa kaikkialle. Ikään kuin hän olisi seisonut tyhjän päällä, eikä ollut varma ottaisiko pohja vastaan missään vaiheessa.


Keiju halusi päästä takaisin tutun ja turvallisen äärelle. Hänen oli pärjättävä paremmin kahdessa seuraavassa tehtävässä, jotta hänellä olisi vielä toivoa Pariisiin pääsystä. Hän otti päiväkirjan laukustaan ja selvitti ajatuksiaan.


Minua ärsyttää, että opettaja luulee tuntevansa minut ja tilanteeni yhden kirjoitelman perusteella. En halua ottaa vastaan elämänohjeita opettajalta, joka on ilkeä ja kylmä.


Mitä se mukamas tietää rakkaudesta ja rohkeudesta?


Mitä sinä tiedät


rakkaudesta?


Mikä tekee sinusta


lämpimän tunteen


asiantuntijan,


kun huulesi eivät


huoli hymyä,


silmäsi eivät sano


sanaakaan,


kielesi ei kysy: mitä


kuuluu?


Sandra sai ensimmäisestä tehtävästä kiitettävän. Lotta sai 8–. Maiju ja Tomas saivat molemmat 7. Mä sain kaikista huonoimman arvosanan. Minä! Ja minun piti olla se, joka osaa kirjoittaa. Mutta nyt en osaakaan, opettajan mukaan. En osaa käyttää lahjojani... Jos seuraavat kaksi tehtävää menee samalla tavalla, Pariisiin pääsee kuka tahansa muu, kuin minä.


Seuraavana tehtävänä on kirjoittaa runo vahvasta tunteesta. Runot on tietysti mun juttu, mutta en tiedä mitä tunnetta voisin siinä käsitellä. Kynänkärjestä ei irtoa juuri nyt kuin ärtymystä ja tyhjyyttä. Minusta tuntuu tyhjälle. Opettajan luo en mene enää, mutta mistähän mä voisin saada apua?









Luku 4

Auton moottori ulvoi. Tytöt istuivat takapenkillä hiljaa, sormenpäät valkoisena pidellen kiinni penkistä tai sivuikkunan yläpuolella olevasta kahvasta. Kaarinan kaistanvaihdot herättivät kauhua kanssamatkustajissa jo Perhosluodon hiljaisilla kaduilla, mutta Perhoslaaksoon saapuessa toivoivat kaikki vain selviävänsä perille hengissä. Kaarina jarrutti punaisiin valoihin viime hetkellä ja sai kyydissä istuvat nuoret naiset kiljumaan.


Kaarina oli ollut ehdoton, että tytöt lähtisivät kaupunkiin etsimään kevättalvella tarvittavia vanhojentanssimekkoja, osittain viedäkseen Keijun ajatukset pois kirjoittamisesta ja osittain, koska Perhoslaakson valikoima oli huomattavasti laajempi kuin Perhosluodon. Hän vaati, että bussimatkan sijaan joku veisi heidät, jotta suuria mekkoja ei tarvitsisi kantaa kömpelösti bussipysäkkien välejä. Kun kukaan muu vanhemmista ei ehtinyt töiltään lähteä päiväksi kaupunkiin, oli Kaarinan täytynyt itse tarttua rattiin.


“No niin tytöt. Minä en pidä tästä sen enempää kuin tekään, mutta nyt vain pysytään rauhallisena ja mennään. Nasta lautaan!” hän oli huutanut nostaessaan kytkintä Maijun pihalta, joka oli viimeinen pysäkki ennen kuin matka kohti Perhosluodon siltaa ja kaupunkia alkoi.


Kaarina myönsi kyllä, ettei hän ollut hyvä kuski. Hän pelkäsi ajaa ruuhkaisilla, sekavilla kaduilla, mutta muiden harmiksi hän ei ollut alistuva pelkuri, vaan halusi kohdata haasteet uhmakkaasti kasvokkain. Sellainen oli tanssijan luonne. Niinpä Keiju, Lotta ja Maiju huokaisivat helpotuksesta, kun Kaarina vihdoin kaarsi keskustan laidalla olevaan parkkihalliin ja ensimmäiseen tyhjään paikkaan, jonka hän näki.


Väri alkoi palata tyttöjen poskille, kun he kävelivät tungoksessa ostoskatua pitkin. Kadun varrella kohoavat rakennukset olivat korkeita, ja niiden seinät kiiltävää lasia tai valkoista marmoria. Tytöt pysähtyivät Salokanteleen näyteikkunan kohdalla ja ihailivat hienostuneita, ruusukultaisia riipuksia ja korvakoruja.


“Tuollaiset olisi niin ihanat mun unelmien mekon kanssa”, Maiju sanoi.


“Niin olisi. Mutta ensin pitäisi säästää muutama vuosi niitä varten”, Lotta sanoi ja osoitti korujen vierelle huomaamattomasti asetettuja hintalappuja.


He kävivät kaikissa iltapukuihin erikoistuneissa liikkeissä ja kokeilivat eri tyylisiä mekkoja kaikissa väreissä, jotka tuntuivat sopivalle. Maiju löysi suosikkinsa jo ensimmäisestä putiikista. Hän valitsi kauniisti istuvan puuterinpunaisen korsettimekon, jonka valtava tyllihelma laskeutui vuolaana nilkkojen yli. Se muistutti paljon mekkoa, jonka Maiju oli itse piirtänyt toivelistalleen. Hän löysi asua täydentämään myös hiussoljen ja ballerinat.


Pääkadulta he siirtyivät ostoskeskukseen, jonka keskimmäinen kerros oli täynnä juhlavia mekkoja ja hameita. Keiju kuljeskeli rekkien ohitse ja totesi mekko toisensa jälkeen, että ne kaikki näyttivät samalle, eikä yksikään niistä puhutellut häntä.


Lotta sen sijaan valitsi olkaimettoman mustan iltapuvun, jonka sifonkinen helma ei ollut liian leveä, mutta liikkui kauniisti hänen pyörähdellessä valssin askeleita rekkien väleissä.


He kävelivät vielä tovin pitkin vilisevää, äänekästä pääkatua, kunnes Kaarina tarttui Keijun käteen ja johdatti kaikki jonossa kohti pientä kujaa, joka kääntyi pääkadulta vasempaan.


“Mihin me nyt mennään?" tytöt kyselivät, kun Kaarina harppoi lähes juoksuaskelin kapean tiiliseinien ympäröimän kujan läpi, kohti toisessa päässä näkyvää valoa. He astuivat kujalta ulos kuin toiseen kaupunkiin.


Heidän edessään avautuva katu oli kapea ja hiljainen, mutta valoisa. Sitä ympäröivät rakennukset olivat koristeellisia, hurmaavaa patinaa huokuvia vanhoja kerrostaloja. Suurin osa oli rakennettu tummanpunaisesta tiilestä, mutta niiden väleihin mahtui myös pastellin sävyisiä, vähän vinossa tönöttäviä putiikkeja. Kaikkialla leijaili kutsuva kahvin, kanelin ja tuoreen leivän tuoksu.


Yläpuolella olevan asunnon avoimesta ruutuikkunasta kantautui kaunis melodia, jota joku soitti pianolla. Kadun toisella puolella oleva katusoittaja yhtyi sävelmään puisella huilullaan. Siellä täällä käveleskeli pariskuntia tai omiin ajatuksiinsa uppoutuneita koiranulkoiluttajia.


Kadun varrella oli kahviloita, joiden ulkopuolella istui asiakkaita lueskelemassa tai syventyneenä keskusteluihin. Oli kirjakauppoja ja pieniä putiikkeja, joiden näyteikkunat oli koristeltu keramiikka tuotteilla, viherkasveilla ja kynttilöillä.


Keiju ajatteli, ettei katu olisi voinut olla yhtään viihtyisämpi, paitsi ehkä keväällä, jolloin tien varrella olevat puut olisivat pukeutuneet vihreisiin lehtiin.


“Vanhakaupunki”, Keiju sanoi ja huokaisi syvään, kuin olisi saapunut myrskyn keskeltä hiljaiseen, kutsuvaan metsään.


“Se se on Keiju!” Kaarina sanoi. “Minä olen aina halunnut tuoda sinut tänne ja nyt muistin, että mehän oltiin ihan tässä kulman takana!” Kaarina ujutti käsivartensa Keijun käden alta ja johdatti tyttöjä eteenpäin katua pitkin.


“Muistatkohan, kun asuimme tässä lähellä kun olit ihan pieni, ennen kuin avasin tanssikoulun ja muutimme Perhosluotoon?” Kaarina kysyi.


Keiju totesi, ettei muistanut paikkaa, vaikka se tuntuikin heti kotoisalle.


He kävelivät hiljalleen katsellen kahviloihin, pysähtyen näyteikkunoiden eteen ja tehden pieniä kurkistuksia kirjakauppojen tarjontaan. Keiju teki mielessään päätöksen palata tänne uudelleen yksin, ja käyttää enemmän aikaa kirjakauppojen tutkimiseen. Nyt oltiin ostamassa vanhojentanssimekkoa, ja kirjat saivat jäädä odottamaan.

